|  |  |
| --- | --- |
| **KAMBJA VALLAVOLIKOGU** |  |
| OTSUS | xx. detsember 2024 nr EELNÕU |
| **Külitse küla Aida/Lennuvälja tee 1, Roberti/Lennuvälja tee 9 ja Lennuvälja tee 13 kinnistute ning lähiala detailplaneeringu osaline kehtetuks tunnistamine** |  |

Kambja Vallavalitsusele esitati 13.09.2024 avaldus Kambja vallas Külitse alevikus asuva Lennuvälja tee 1 detailplaneeringu tühistamiseks. Avalduse esitas kinnistu omanik Lumira OÜ (juhatuse liige Aleksei Saal).

Taotluse kohaselt soovitakse loobuda detailplaneeringu elluviimisest, kuna kehtiv detailplaneering ei vasta enam maaomaniku ärilistele huvidele.

Lennuvälja tee 1 maaüksusel kehtib osaliselt Külitse küla Aida/Lennuvälja tee 1, Roberti/Lennuvälja tee 9 ja Lennuvälja tee 13 kinnistute ning lähiala detailplaneering (osaliselt kehtestatud Ülenurme Vallavolikogu 15.03.2011 otsusega nr 12). Roberti/Lennuvälja tee 9 ja Lennuvälja tee 13 osas jäeti detailplaneering kehtestamata, kuna huvitatud isikud ei olnud nõus sõlmima notariaalset kokkulepet kinnisasja arendamise kohta ning isikliku kasutusõiguse seadmise lepingut.

Planeerimisseaduse (PlanS) § 140 lg 1 punktide 1 ja 2 alusel võib detailplaneeringu kehtetuks tunnistada, kui detailplaneeringu kehtestamisest on möödunud vähemalt viis aastat ja detailplaneeringut ei ole asutud ellu viima ning kui planeeringu koostamise korraldaja või planeeritava kinnistu omanik soovib planeeringu elluviimisest loobuda.

PlanS § 140 lõike 1 tingimused on täidetud. Planeeringu kehtestamisest on möödunud üle 13 aasta, planeeringu elluviimist ei ole alustatud ning koostamise korraldaja ning kinnistu omanik (Lumira OÜ) soovib planeeringu elluviimisest loobuda.

PlanS § 140 lõike 3 kohaselt esitatakse kehtetuks tunnistamise otsuse eelnõu kooskõlastamiseks asutustele ning arvamuse avaldamiseks isikutele ja asutustele, kelle õigusi võib planeering puudutada.

Kambja Vallavalitsus koostas detailplaneeringu kehtetuks tunnistamise otsuse eelnõu ning edastas eelnõu planeerimisseadusest tulenevatele asutustele kooskõlastamiseks ja isikutele arvamuse andmiseks.

Kooskõlastamise ja arvamuse perioodil …………………………

PlanS § 140 lõige4 sätestab, et kui kooskõlastaja või arvamuse andja ei ole 30 päeva jooksul detailplaneeringu kehtetuks tunnistamise otsuse eelnõu saamisest arvates kooskõlastamisest keeldunud või arvamust avaldanud ega ole taotlenud tähtaja pikendamist, loetakse otsuse eelnõu kooskõlastaja poolt vaikimisi kooskõlastatuks või eeldatakse, et arvamuse andja ei soovi selle kohta arvamust avaldada, kui seadus ei sätesta teisiti.

Kohaliku omavalitsuse korralduse seaduse § 22 lg 1 punkti 33, planeerimisseaduse § 140 lõigete 1 ja 6, Kambja Vallavolikogu 13.11.2018 otsuse nr 51 „Kambja valla üldplaneeringu kehtestamine endise Ülenurme valla territooriumi osas“ ning kinnistu omaniku avalduse alusel Kambja Vallavolikogu otsustab:

1. Tunnistada osaliselt kehtetuks Külitse küla Aida/Lennuvälja tee 1, Roberti/Lennuvälja tee 9 ja Lennuvälja tee 13 kinnistute ning lähiala detailplaneering.
2. Avaldada teade otsuse vastuvõtmisest Ametlikes Teadaannetes ja ajalehes Postimees pärast otsuse jõustumist.
3. Otsus jõustub teatavakstegemisel.

Otsust on võimalik vaidlustada vaide esitamisega Kambja Vallavolikogule haldusmenetluse seaduses sätestatud korras või Tartu Halduskohtus halduskohtumenetluse seadustikus sätestatud korras 30 päeva jooksul otsuse teatavakstegemisest.

|  |
| --- |
| (allkirjastatud digitaalselt)  Aivar Aleksejev  volikogu esimees |